Mbeki steun Israel-boikot – praag.co.za
Mbeki steun Israel-boikot
President Thabo Mbeki het Suid-Afrikaners aangemoedig om Israeliese produkte te boikot in reaksie op die land se optrede in Gasa. Meer as 1800 mense, waarvan die meeste burgerlikes, het in die Israeli-Hamas-konflik omgekom wat drie weke gelede opnuut uitgebreek het.
Mbeki sê Suid-Afrikaners moet Israeliese produkte boikot. "Die mense van Suid-Afrika moet hierby betrokke raak. Byvoorbeeld, daar is 'n oproep om Israeli-produkte te boikot en nie in Israeliese maatskappye te belê nie. Ek dink dis reg.
"Dit is nie die verantwoordelikheid van die regering om mense te mobiliseer nie. Mense moet hulself mobiliseer," het hy bygevoeg.
Mbeki het gesê hy steun die regering se besluit om nie die Israeliese ambassadeur in Suid-Afrika uit te skop nie en die Suid-Afrikaanse afgevaardigde in Tel Aviv te hou.
Hy het die eerstejaar studente van Thabo Mbeki-leierskap-instituut aan die Universiteit van Suid-Afrika in Pretoria, Maandag toegespreek.
Daar is tans 'n veldtog om die Israeliese diplomate en ambassadeur van Israel na Suid-Afrika uit die land te sit.
President Jacob Zuma het egter reeds 'n spesiale gesant aangewys om die konflik in die Midde-Ooste te besleg. Mbeki het gesê dit is nodig om direkte skakeling met die ambassadeur te hê.
Skrywer praagGepubliseer op 12 Augustus 2014 Kategorieë Nuus, Suider-AfrikaSleutelwoord BDS, boikot Israel, disinvestering, Israel, palestyne, Thabo Mbeki